Ortografia di papiamentu

Ortografia di papiamentu (òf papiamento na Aruba, papiamentu na Boneiru i Kòrsou) ta enserá e reglanan di puntuashon i di skirbi e idioma. E ortografia di papiamentu ta varia un poko entre esun usá den Antias Hulandes, ku tabata disidí pa e gobièrnu di Kòrsou for di aña 1976, i esun uzá na Aruba. Algun diferensia entre esun di Antias i esun di Aruba ta e preferensia di pronunsiashon di algun lèter i kon ta skirbi sierto palabra en general. Mihó bisá, e preferensia di tin reglanan fonétiko òf etimológiko. Un diferensia di e idioma mes ta e preferensia di uzo di algun palabra riba otro. (nota: papiamento na Aruba ta skirbi otro. por ehèmpel: 
 John ta bay hunto cu mi na mi wela su cas y come pisca crioyo (papiamento)
 John ta bai huntu ku mi na mi wela su kas i kome piská krioyo (papiamentu)
Tur papiadó di papiamentu, tantu na Aruba, Boneiru i Kòrsou ta komprondé otro perfektamente.

 Alfabèt 
 A  J (ye)  S (ès) B (be)  K (ka)  T (te) C (se) L (èl)  U D (de)  M (èm)  V (ve) E  N (èn)  W (we) F (èf)  O  X (eks) G (ge)  P (pe)  Y (igrèk) H (ha)  Q (kü)  Z (zèt) I  R (èr)

Di e lèternan aki, por modifiká kuater vokal: è, ò, ù, ü.
ñ ta e úniko konsonante ku por modifiká i su nòmber ta eñe.

Ku e lèternan aki tin kuater dígrafo tambe. Esakinan ta ch, sh, dj i zj.

Tur e vokalnan menshoná tin un zonido so, ku eksepshon di e, ku por tin e zonido di shua (ə). Ehèmpel: "tres" vs. "mangel".

 Sierto konsonante segun reglanan di Antias 
Segun reglanan di Antias, tin sierto kaso ora ta usa e konsonantenan c, j, q i x. Esakinan ta:

 Solamente den kombinashon ku otro konsonante, manera ch, dj, èts.
 Den matemátika, kímika, èts.
 Den nòmbernan propio: Carlos, Jacob, Quincy, Xavier
 Esaki no ta inkluí nòmbernan di kariño adaptá di esaki
 Den nòmbernan geográfiko
 Palabranan fiá i adaptá di otro idioma

 Vokal, diptongo i triptongo 
Ora di skirbi palabra, partikularmente palabranan fiá di hulandes, no ta skirbi vokal dòbel, a menos ku ta tende dos vokal den pronunsiashon. Ta nifiká ku, por ehèmpel, no ta skirbi "spaar", pero "spar". Algun ehèmpel di palabranan ku si por: oochi, reeduká, koopera, kreensia. Tambe no ta sigui e regla hulandes di pone trema (¨) pa distinguí entre e dos vokalnan.

Den papiamentu por haña varios kombinashon di vokal, òf diptongo. Esaki ta un lista di nan tur:

 ai  gai  baiskel ei  meimei  esei ei1  rei  preis eu  leu  pareu oi  roi  morkoi òi  bòikòt  bòlpòint ou2  outo  Kòrsou ui  kuida  ruina ùi  brùin  flùit ia  papia  biaha ie  fiel  dies io  odio  avion iu  friu  hudiu ua  kuater  suave ue  nuebe  fuerte uo  kuota  kontinuo

 Esaki ta un eksepshon di e regla di aksènt grave. Tin hopi palabra ku e diptongo èi i pa redusí signonan ortográfiko na un minimo, a disidi ku ta skirbi e diptongo aki sin aksènt.
 Esaki tambe ta un eksepshon di aksènt grave. Tin hopi palabra ku tin e diptongo òu i aki tambe tin ku redusí signonan ortográfiko den tekstonan. Tambe e diptongo au no ta korekto. Por ehèmpel, e palabra mester ta outo, no auto.

 Algun regla di vokal i diptongo 
 No ta kuminsá ningun palabra ni ningun sílaba ku diptongo ku ta kuminsá ku i òf u. Na lugá di esaki ta usa y i w.
 Ehèmpel: yabi, wowo.

 No ta skirbi e konsonante y entre e vokal i i un otro vokal.
 Ehèmpel: antiano, no antiyano.

 No ta skirbi e konsonante w entre e vokal u i un otro vokal.
 Ehèmpel: yuana, no yuwana.

 Triptongo 
Triptongo ta kombinashon di tres vokal. Aki ta lista nan tur:

 iau  miau ieu  bieu iou  bakiou uai  zuai uei1  zuei

 Pa limitá aksènt, no ta pone aksènt grave riba e di e triptongo uei, ounke ta pronunsiá un è.

 Konsonante 
 b  c  d  f  g  h  j  k  l  m  n   p  q  r  s  t  v  w  x  y  z

Segun e reglanan di papiamentu di Antias, e konsonantenan vet tin algun regla i eksepshon.
 Mantené e sílabanan inisial ab-, ob-, sub- i ad- solamente kaminda e konsonantenan b i d ta zona asina.
 abreviá, pero apstene
 obligá, pero ophetivo

 Pa haña e zonido sonoro di g dilanti e, è òf i, mester interkalá un u.
 guera, no gera
 sigui, no sigiE regla no ta aplikabel ora ta pronunsiá un shua.
 sanger
 mangel

Sigun reglanan ortográfiko di 1976 ta solamente un konsonante, esta n por a skirbi dòbel, si ta trata di un palabra ku e sufiho di plural -nan. Ehèmpel: pannan, sènnan. Na 2007 a disidi ku ta usa tambe: 
1. palabra ku ta kuminsá ku n i ta kompañá pa e prefiho in-. Ehèmpel: innatural, innesesario.
2. palabra ta kaba ku m i ta kompañá pa e sufiho -mentu. Ehèmpel: leimmentu.
3. palabra komponi di kua e promé ta kaba ku s i e di dos ta kuminsá ku s. Ehèmpel: dosshen, tresshen.
4 palabra ku ta kuminsá ku p i ta kompañá pa e prefiho sup-. Ehèmpel: supprograma.

 Aksènt 
Normalmente, na papiamentu e énfasis di un palabra ta kai semper riba e último sílaba di un palabra ku ta kaba ku konsonante, òf riba e penúltimo sílaba di un palabra ku ta kaba ku vokal. Naturalmente tin eksepshon i pa nota esakinan na papiamentu ta huza dos tipo di aksènt: aksènt grave i aksènt skèrpi. Pa palabranan ku aksènt grave no tin regla spesial. Pa huzo di aksènt skèrpi, tin algun regla.

Ta pone aksènt skèrpi riba tur palabra polisilábiko:

 Unda e énfasis ta kai riba e último sílaba, i e palabra ta kaba ku un vokal:
 piská
 informá
 kachó
 Unda e énfasis ta kai riba e penúltimo sílaba, i e palabra ta kaba ku un konsonante:
 fásil
 hóben
 miéntrasEsaki no ta inkluí palabra ku ta kaba ku un shua siguí pa un konsonante:
 mangel
 amandel
 koper
 Unda e énfasis ta kai kualke otro kaminda ku no ta último òf penúltimo:
 sílaba
 sientífiko
 áwaseru

Aksènt no ta kambia ku palabranan ku ta terminá ku e sufihonan mente òf nan. Si nan tabata tin un aksènt, e ta keda, si no tabata tin, no ta pone un aserka.

Algun ehèmpel:
 íntimo ta bira íntimamente
 fásil ta bira fásilmente
 piská ta bira piskánan
 regla ta bira reglanan

 Eksepshon 

 Si e sílaba ku énfasis mester risibí un aksènt grave i un aksènt skèrpi, no ta pone aksènt skèrpi riba e sílaba.
 No ta pone aksènt skèrpi riba palabranan unda e énfasis ta kai riba e último sílaba, i ta kaba ku un diptongo dekresiente òf un triptongo.
 kabai
 Kòrsou
 Tambe pa redusí huzo di signo ortográfiko, no ta pone aksènt skèrpi riba tabata ku tabatin.
 No ta nesesario pa pone aksènt riba lèter kapital.
 Último i Ultimo ta korekto

 Lèter kapital 

Ta skirbi ku lèter kapital:

 E promé lèter na prinsipio di un teksto
 E promé lèter na prinsipio di un frase, esta semper despues di un punto ( . ), un signo di interogashon ( ? ), òf di ekslamashon ( ! )
 E promé lèter di nòmbernan propio di un persona, animal òf ophetoNòmber di deidat i di personanan divino i nòmber geográfiko ku ta pertenesé na e grupo aki; "San" i "Santa" dilanti un nòmber tambe
 Títulonan òf nòmbernan di dignidat manera
 Sumo Pontífise
 Su Mahestat
 Palabranan prinsipal den títulonan i epígrafenan

No ta skirbi ku lèter kapital:

 Nòmber di dianan i lunanan
 djaluna
 aprel
 Nòmber ku ta deriva di nòmbernan geográfiko (sustantivo i athetivo)
 un arubiano
 un buki hulandes
 Idiomanan
 papiamentu
 indones

 Kontrakshon 

E uzo di kontrakshon na papiamentu ta hopi komun, partikularmente ora ta papiá. Ta rekomendabel ku ta evitá mas tantu posibel e uzo di kontrakshon den teksto. Den kaso ku mester skirbi palabranan ku kontrakshon, ta uza un apóstrofe kaminda tin elishon di un òf mas lèter.

 Algun ehèmpel di elishon di un lèter:
 ta asina - t'asina
 no ta asina - n' t'asina
 yuda e - yud'é
 Algun ehèmpel di huzo di apóstrofe sin espasio entre e apóstrofe i e lèter su dilanti i esun despues:
 kashi di glas - kash'i glas
 kos di hari - ko'i hari
 bleki di lechi - blek'i lechiAki tin elishon di e último lèter di e promé palabra i e promé lèter di e di dos palabra.
 Algun ehèmpel di huzo di apóstrofe ku espasio entre e palabra dilanti e apóstrofe i e apóstrofe:
 brel di solo - brel 'i solo
 stèm di kanta - stèm 'i kanta
 bòter di biña - bòter 'i biñaAki tin elishon di e e promé lèter di e di dos palabra so.
 Ta hopi komun pa huza kontrakshon ku e pronòmbernan personal ami, abo i e. Por huza kontrakshon aki, pero ta preferibel ku ta skirbi nan lòs di e verbo su dilanti:
 duna ami - duna mi, dun'ami
 duna abo - duna bo, dun'abo
 duna e - dun'é

 Komparashon entre Português, Papiamentu, Kriolu di Guinea-Bissau i Kriolu di Kabu Verdi 

 Português Papiamentu Kriolu di Guinea-Bissau Kriolu di Kabu Verdi Bem-vindo  Bon Bini  Bô bim drito  Nhôs bem dreto Bom Dia  Bon dia bon dia bon dia Obrigado  Danki  Obrigado  Obrigado Como vai?  Kon ta bai?  Kuma ku bu na bai?  Mô ku bu stá bai? Muito bom  Hopi bon  I bon dimás  Ê bon dimás Eu estou bem  Mi ta bon  Ami n´stá bon  Mi n´stá bon Eu, Eu Sou  Mi  Ami  Mi Tenha um bom dia  Pasa un bon dia  Pasa un bon dia  Pasa un bon dia Vejo você depois, Até logo  Te aworo  N´ta odjau dipus  N´ta odjau dispôs Comida  Kuminda  Bianda  Cumida Pão  Pan  Pon  Pon Suco, Refresco, Sumo  Refresko  Sumo  Sumo Eu amo Curaçao Mi stima Kòrsou  N´gosta di Curazao  ´Mi n´gosta di Curazao

 Wak tambe 
 Papiamentu
 Ortografia di Papiamento (Aruba)

 Linknan eksterno 
 Fundashon pa Planifikashon di Idioma
 Site di Papiamento na Aruba

Category:Papiamento